钦定古今图书集成/明伦汇编/官常典/第799卷 > 吴时来
## 钦定古今图书集成/明伦汇编/官常典/第799卷 > 吴时来

按《明外史》本传：“时来，字惟修，仙居人。嘉靖三十二年
进士。授松江推官，摄府事。倭寇犯境，乡民携妻子趋
城，时来悉纳之。客兵犷悍好剽掠，时来以恩结其长，
犯即行法，无哗者。贼攻城，骤雨，城坏数丈，时来以劲
骑扼其冲，急兴版筑，三日城复完，贼乃弃去。擢刑科
给事中。劾罢兵部尚书许伦、宣大总督杨顺及巡按”
御史路楷，皆严嵩私人，嵩疾之甚。会将遣使琉球，遂
以命时来。三十七年三月，张翀、董传策与时来同日
劾嵩，而翀及时来皆徐阶门生，传策则阶邑子，时来
先又官松江，于是嵩疑阶主使，密奏“三人同日构陷，
必有人主之。且时来乃惮琉球之行，借端自脱。”帝入
其言，遂下三人诏狱，严鞫主谋者。三人，濒死不承。主
狱者乃以三人相为主，使谳上。诏皆戍烟瘴。时来得
横州。隆庆初，召复故官，进工科给事中，条上《治河事
宜》。又荐谭纶、俞大猷、戚继光，宜用之蓟镇，专练边兵，
省诸镇征调。帝皆从之。抚治郧阳，佥都御史刘秉仁
被劾，且调用。时来言秉仁荐太监李仁，无大臣节，秉
仁遂坐罢。帝免丧既久，临朝未朝发言，时来上《保泰
九札》，报闻。寻擢顺天府丞。隆庆二年拜南京右佥都
御史，提督操江。迁巡抚广东。将行，荐所属有司至五
十九人。给事中光懋等劾其滥举。会高拱掌吏部，雅
不喜时来，贬云南副使。复为拱门生给事中韩楫所
劾，落职闲住。张居正当国，抑不用。万历十二年始起
湖广副使。俄擢左通政，改历吏部左侍郎。十五年拜
左都御史。故事，大臣去国，率进官乘传，岁给夫廪。至
是寖失其制。时来因南京尚书袁洪愈去位，历陈旧
典，请加礼老臣。于是严清、陆树声俱加太子少保，与
张瀚、何维柏等九人并给夫廪如制。诚意伯刘世延
怙恶数抗朝，令时来劾之，下所司讯治。时来初以直
言窜，声震朝端，再遭折挫，沈沦十馀年。晚节不能自
坚，委蛇执政间，持禄保位而已。连为饶伸、薛敷教、王
麟趾、史孟麟、赵南星、王继光所劾。时来亦连章乞休
归，未出都，卒。赠太子少保，谥“忠恪。”寻为礼部郎中于
孔兼所论，夺谥。